जुरासिक वर्ल्डः फॉलन किंगडम रिव्यू: साल 1993 में स्टीवन स्पीलबर्ग द्वारा निर्देशित फिल्म 'जुरासिक पार्क' के समय से विजुअल इफेक्ट्स क्षेत्र में काफी विकास हुआ है। उसके बाद आई इस सीरीज की फिल्में अब 'जुरासिक वर्ल्डः फॉलन किंगडम' तक का सफर तय कर चुकी हैं। यह साल 2015 में आई 'जुरासिक वर्ल्ड' का सीक्वल है। जिसमें नए टैलंट और नए तरीके के डायनासोर्स का रोमांचक मेल देखने के लिए मिलता है। इसके लिए 'फॉलन किंगडम' में कुछ बड़े बदलाव भी आपको देखने के लिए मिलते हैं। दरअसल फिल्म में दिखाया गया है कि इस्ला नुबलर आइलैंड पर एक ज्वालामुखी सक्रिय है, जिससे डायनासोर्स के पूरे विनाश का खतरा है। इस विनाशकारी प्राकृतिक आपदा से डायनासोर्स को बचाने के चलते एक बार फिर ओवेन और क्लेयर हाथ मिलाते हैं। इसके आगे ज्यादा कुछ न बताते हुए यही कहा जा सकता है कि ऐक्शन और रोमांच से भरपूर इस फिल्म को देखने पर आप निराश नहीं होते हैं। डायरेक्टर जे.ए. बायोना के नए प्रयोगों से इस बार फिल्म में डर का एक नया एहसास आपको होता है। हालांकि फिल्म में इमोशनल सीन्स की कमी खलती है। ऐसे क्रिस प्रैट और ब्राइस डलास हॉवर्ड ने बेमिसाल परफॉर्मेंस से अपनी खास छाप छोड़ी है, जो आपको फिल्म से बांधे रखती है। मगर एक समय के बाद फिल्म थोड़ी बोझिल होने लगती है, जिससे फिल्म की गति को नुकसान पहुंचा है। इसके साथ ही जैफ गोल्डबल्म जैसे सीरीज से जुड़े पुराने कलाकार की फिल्म में बतौर इयान मलकॉम वापसी भी कोई खास प्रभाव नहीं छोड़ती है। इसके साथ ही इस बार फिल्म में नजर आए नए ऐक्टर्स से भी कहानी को कोई फायदा होता नहीं दिख रहा है।  इसके अलावा फिल्म में जो एक मुद्दा आखिर से अंत तक छाया रहा है कि क्या वाकई लुप्त हो चुके डायनासोर को बचाना सही है? जो लगभग गए जमाने की बात हो चुके हैं। फिल्म के एक सीन में एक ऐसा मोड़ भी आता है जब विनाश होते डायनासोर के दर्द से आप खुद को जुड़ा हुआ महसूस करते हैं। हालांकि फिल्म देखते हुए आपको लगता है कि कहीं कुछ छूट रहा है, पर शायद ऐसा सीरीज की अगली फिल्म के लिए स्पेस रखने के लिए किया गया है। ऐसे फिल्म में ज्वालामुखी से होते सर्वनाश के दृश्य काफी बेजोड़ नजर आए हैं, जिसके बीच फिल्म 'जुरासिक वर्ल्डः फॉलन किंगडम' के असल हीरो सीजीआई डायनासोर्स की मौजूदगी वापस आपको उसी दौर में ले जाती हैं। हालांकि उनकी दहाड़ अपने पहले के साथी डायनासोर्स से इस बार कहीं ज्यादा तेज और डरावनी है।